b'\n_START_ARTICLE_\nTok\'ra\n_START_PARAGRAPH_\nTok\'ra su izmi\xc5\xa1ljeni likovi iz ameri\xc4\x8dke serije SG-1. Oni predstavljaju najve\xc4\x87e neprijatelje Goa\'ulda. U prijevodu sa goa\'uldskog jezika Tok Ra zna\xc4\x8di protiv "Ra". Cilj im je uni\xc5\xa1titi Sistemske Lordove i promijeniti obi\xc4\x8daje carstva.\n_START_SECTION_\nNastanak\n_START_PARAGRAPH_\nPrije dvije tisu\xc4\x87e godina goa\'uldska kraljica Egeria je otkrila pravu narav svoje vrste te se odlu\xc4\x8dila okrenuti protiv pravila Raa i Sistemskih Lordova. Svi njezini potomci su genetski promijenjeni da slijede njezine ideale. Za razliku od Goa\'ulda koji nasilno uzimaju ljude za sluge, Tok\'ra i ljudi imaju istinski simbiontski odnos. Naime, ljudi se dobrovoljno javljaju za sluge. Za uzvrat dobivaju dva puta du\xc5\xbei \xc5\xbeivotni vijek jer simbiont ima mo\xc4\x87 iscjeljivanja kao i svo znanje koje simbiont posjeduje. Simbiont ina\xc4\x8de ima geneti\xc4\x8dko pam\xc4\x87enje, tako da se svo Goa\'uldsko znanje prenosi na simbionta odmah po ro\xc4\x91enju. Tok\'ra simbiont i njegov sluga pored tijela dijele i osje\xc4\x87anja i sje\xc4\x87anja. Po\xc5\xa1to je kraljica koja je rodila Tok\'re mrtva, a i zbog \xc4\x8dinjenice da im je zbog njihovih pravila te\xc5\xa1ko prona\xc4\x87i slugu, Tok\'re polako izumiru. Tok\'re su vo\xc4\x91ene od strane Tok\'ra Velikog Vije\xc4\x87a.\n_START_SECTION_\nNa\xc4\x8din borbe\n_START_PARAGRAPH_\nGoa\'uldi ih preziru. Rade u tajnosti, u pravilu preko uba\xc4\x8denih prikrivenih operativaca u redove Sistemskih Lordova. Da bi odr\xc5\xbeali tajnost primorani su se stalo sakrivati i mijenjati planete na kojima \xc5\xbeive. Naj\xc4\x8de\xc5\xa1\xc4\x87e svoje odaje imaju ispod zemlje, a izgra\xc4\x91uju ih uz pomo\xc4\x87 kristala koji imaju ubrzan rast. To je jedna od tehnologija koje Goa\'uldi bezuspje\xc5\xa1no poku\xc5\xa1avaju ukrasti, jer su kristalni tuneli takve prirode da je njihov rast brz i po potrebi se mogu uru\xc5\xa1iti sami u sebe ne ostavljaju\xc4\x87i tragove.'